ທ່ານ Kerry ຢ້ຽມຢາມ ເອເຊຍ ເພື່ອຫາລື ເລື່ອງການຄ້າ ແລະຄວາມໝັ້ນຄົງ 
ທ່ານ Hagel ຈະ​ຮ່ວມສົມທົບ​ທ່ານ Kerry ​​ໃນ​ການ​​ເຈລະຈາ​ ກັບ ລມຕ ຕ່າງປະ​ເທດຍີ່ປຸ່ນ ທ່ານ Kishida ​ແລະ​ ລມຕ ປ້ອງ​ກັນ​ປະ​ເທດ ທ່ານ Onodera.
ລັດຖະມົນຕີການຕ່າງປະເທດສະຫະລັດ ທ່ານ John Kerry ໄດ້ເລີ່ມທໍາການຢ້ຽມຢາມຂົງເຂດເອເຊຍເປັນເວລາ 6 ມື້ ເພື່ອ ເສີມຂະຫຍາຍການຮ່ວມມືດ້ານຄວາມປອດໄພກັບຍີ່ປຸ່ນ ແລະ ເພື່ອຊຸກຍູ້ສົ່ງເສີມການຄ້າໃນຂົງເຂດເອເຊຍປາຊິຟິກ ໂຄສົກຂອງທໍານຽບຫ້າແຈ ໄດ້ກ່າວວ່າ ທ່ານ Kerry ໄດ້ໄປຮອດ ກຸງໂຕກຽວ ໃນວັນພຸດມື້ນີ້ ແລ້ວ ນຶ່ງມື້ກ່ອນເຂົ້າຮ່ວມກອງປະຊຸມ ຄະນະການປຶກສາຫາລືເລື່ອງຄວາມໝັ້ນຄົງ ລະຫວ່າງສະຫະລັດ ແລະຍີ່ປຸ່ນ ຊຶ່ງຄັ້ງຫຼ້າສຸດນັ້ນ ໄດ້ຈັດຂຶ້ນທີ່ກຸງວໍຊີງຕັນໃນປີ 2011 ລັດຖະມົນຕີປ້ອງກັນປະເທດສະຫະລັດ ທ່ານ Chuck Hagel ຈະສົມທົບທ່ານ Kerry ໃນການເຈລະຈາຫາລືກັບລັດຖະມົນຕີການຕ່າງປະເທດຍີ່ປຸ່ນ ທ່ານ Fumio Kishida ແລະລັດຖະມົນຕີປ້ອງກັນປະເທດ ທ່ານ Itsunori Onodera ອົງການຂ່າວ Kyodo ແຈ້ງວ່າ ທັງສອງຝ່າຍຈະປຶກສາຫາລືກ່ຽວກັບການດັດແປງແກ້ໄຂຂໍ້ ຕົກລົງວ່າດ້ວຍຄວາມໝັ້ນຄົງທີ່ມີມາເປັນເວລາຫຼາຍທົດສະວັດແລ້ວນັ້ນ ເພື່ອສະທ້ອນ ໃນອັນທີ່ຍີ່ປຸ່ນ ເຫັນວ່າເປັນການທ້າທາຍໃໝ່ກ່ຽວກັບກິດຈະການຂອງຈີນທີ່ກ້າຫານຫລາຍ ຂຶ້ນໃນເຂດນ່ານນໍ້າທີ່ມີການຂັດແຍ້ງກັນ ລັດຖະມົນຕີການຕ່າງປະເທດ Kerry ມີກຳນົດທີ່ຈະເດີນທາງຈາກກຸງໂຕກຽວໄປຍັງ ເກາະບາຫຼີ ຂອງອິນໂດເນເຊຍ ໃນວັນສຸກທີ່ຈະມາເຖິງນີ້ ເພື່ອເຂົ້າຮ່ວມກອງປະຊຸມລະດັບລັດຖະມົນຕີຂອງ ອົງການ APEC